## Dodatak II. Kolektivnom ugovoru za zaposlenike u osnovnoškolskim ustanovama

### NN 28/2006 (13.3.2006.), Dodatak II. Kolektivnom ugovoru za zaposlenike u osnovnoškolskim ustanovama

# KOLEKTIVNI UGOVORI

**671**

Na temelju članka 185. Zakona o radu (»»Narodne
novine«« 38/95, 54/95, 65/95, 102/98, 17/01, 82/01, 114/03, 123/03, 142/03,
30/04, 137/04 i 68/05) i članka 104. Kolektivnog ugovora za zaposlenike u osnovnoškolskim
ustanovama (»Narodne novine« 80/02, 174/04 i 94/05)

VLADA REPUBLIKE HRVATSKE, zastupana po doc. dr. sc.
Draganu Primorcu, dr. med., ministru znanosti,
obrazovanja i športa, s jedne strane,

SINDIKAT HRVATSKIH UČITELJA, zastupan po
Zvonimiru Laktašiću, predsjedniku sindikata

i

SAVEZ ŠKOLSKIH SINDIKATA, zastupan po Željku Stipiću, prof., predsjedniku
saveza s druge strane,

zaključili su dana 2. veljače 2006. godine u
Zagrebu

## DODATAK II.

### KOLEKTIVNOM UGOVORU ZA ZAPOSLENIKE U OSNOVNOŠKOLSKIM USTANOVAMA

Članak 1.

(1) Među strankama ovog Dodatka II. Kolektivnom
ugovoru za zaposlenike u osnovnoškolskim ustanovama nesporno jest kako je dana
10. lipnja 2002. godine sklopljen Kolektivni ugovor za zaposlenike u
osnovnoškolskim ustanovama (»Narodne novine« 80/02) te da je isti Kolektivni
ugovor kasnije izmijenjen i dopunjen Izmjenama i dopunama Kolektivnog ugovora
za zaposlenike u osnovnoškolskim ustanovama od dana 22. listopada 2002. godine,
nadalje Dodatkom I. Kolektivnom ugovoru za zaposlenike u osnovnoškolskim
ustanovama od dana 17. lipnja 2003. godine (»Narodne novine« 174/04) i Izmjenom
Kolektivnog ugovora za zaposlenike u osnovnoškolskim ustanovama (»Narodne
novine« 94/05).

(2) Ovim Dodatkom II. Kolektivnom ugovoru za
zaposlenike u osnovnoškolskim ustanovama stranke postupaju prema sadržaju i
smislu članka 5. Sporazuma od dana 8. lipnja 2005. godine koji su potpisali
Sindikat hrvatskih učitelja, Hrvatski školski sindikat Preporod, Sindikat
zaposlenika u hrvatskom školstvu, Sindikat odgoja i obrazovanja Hrvatske, kojim
je utvrđeno kako među strankama Sporazuma traju pregovori o Dodatku II.
Kolektivnom ugovoru za zaposlenike u osnovnoškolskim ustanovama kojima će se
između njih riješiti pravna i interesna pitanja zaposlenika u osnovnoškolskim
ustanovama te izražavaju spremnost da se među njima, navedenim Dodatkom II.
utvrdi obveza plaćanja naknade za smjenski rad zaposlenicima u osnovnoškolskim
ustanovama u iznosu od 10% za obavljeni smjenski rad, koja naknada će
zamijeniti naknadu za rad u turnusu koja postoji i ugovorena je kolektivnim
ugovorom koji je sada na snazi.

(3) Stavkom 2. članka 5. Sporazuma od dana 8.
lipnja 2005. godine utvrđeno je kako će se naknada za smjenski rad iz stavka 1.
članka 5. zaposlenicima u osnovnoškolskim ustanovama početi isplaćivati nakon
dana 1. siječnja 2006. godine. Među strankama ovog Dodatka II. Kolektivnom
ugovoru za zaposlenike u osnovnoškolskim ustanovama, a koje stranke su također
stranke Sporazuma od dana 8. lipnja 2005. godine, nije sporno kako se ovim
Dodatkom to i čini, te one iskazuju kako potpisom ovog Dodatka II. Kolektivnom
ugovoru za zaposlenike u osnovnoškolskim ustanovama prihvaćaju tumačenje kako
početak isplate od dana 1. ožujka 2006. godine u cijelosti predstavlja ugovornu
volju stranaka utvrđenu stavkom 2. članka 5. Sporazuma od dana 8. lipnja 2005.
godine u pogledu dana početka isplate naknade za smjenski rad. Slijedom narečenog stranke ovog Dodatka II. Kolektivnom ugovoru za
zaposlenike u osnovnoškolskim ustanovama, a koje stranke su također stranke Sporazuma
od dana 8. lipnja 2005. godine, jasno i nedvosmisleno iskazuju kako među njima,
a također niti među zaposlenicima osnovnoškolskih ustanova i osnovnoškolskih
ustanova, ne postoje, niti će nastati potraživanja temeljem naknade za smjenski
rad u razdoblju od dana 1. siječnja 2006. godine do dana 1. ožujka 2006.
godine.

Članak
2.

(1) U članku 7. stavak 1. mijenja se i glasi:

»(1) Pravo na postotno uvećanje vrijednosti
koeficijenta složenosti poslova radnog mjesta imaju svi zaposlenici ovisno o
ukupnom broju godina radnog staža ostvarenog u sustavu odgoja i obrazovanja te
sustavu znanstvene djelatnosti i visokog obrazovanja i to:

– od 20 do 29 godina radnog staža za 4%;

– od 30 do 34 godina radnog staža za 8%;

– od 35 i više godina radnog staža za 10%.«

Članak 3.

(1) Članak 17. mijenja se i glasi:

»Članak 17.

(1) Osnovna plaća zaposlenika uvećat će se:

– za rad noću 40%;

– za prekovremeni rad 50%;

– za rad subotom 25%;

– za rad nedjeljom 35%

– za smjenski rad 10%;

– za dvokratni rad 10%.

(2) Osnovna plaća zaposlenika uvećat će se za 8%
ako zaposlenik ima znanstveni stupanj magistra znanosti, odnosno za 15% ako
zaposlenik ima znanstveni stupanj doktora znanosti, ako je znanstveni stupanj u
funkciji poslova radnog mjesta na kojem je zaposlenik zaposlen, a nije uvjet za
radno mjesto na kojem je zaposlenik zaposlen.

(3) Smjena (smjenski rad) je svakodnevni rad
zaposlenika prema utvrđenom radnom vremenu poslodavca koju zaposlenik obavlja u
prijepodnevnom (prva smjena, u trajanju od 6 sati ujutro do 14 sati popodne) i
poslijepodnevnom dijelu dana (druga smjena, u trajanju od 14 sati popodne do 22
sati navečer) tijekom radnog tjedna.

(4) Rad u smjenama je rad zaposlenika koji
mijenja smjene ili naizmjenično obavlja poslove u prvoj i drugoj smjeni tijekom
jednog mjeseca.

(5) Rad u smjenama je i rad zaposlenika koji
naizmjenično ili najmanje dva radna dana u tjednu obavlja poslove u prvoj i
drugoj smjeni.

(6) Kod određivanja u kojoj smjeni zaposlenik
radi, a ukoliko ne radi točno u okvirima smjena kako su određene u stavku 3.
ovoga članka ili u radu prelazi iz vremena prijepodnevne u poslijepodnevnu
smjenu, smjena će se odrediti prema onoj smjeni u kojoj je zaposlenik proveo
pretežiti dio radnog vremena, računajući samo radno vrijeme provedeno u školi određenog
dana.

(7) Naknada za rad u smjenama iz stavka 3., 4.,
5. i 6. ovoga članka isplaćuje se za obavljanje poslova u drugoj smjeni i to
kao postotno uvećanje dnevne zarade toga dana.

(8) Noćni rad je u pravilu rad zaposlenika u
vremenu između 22 sata navečer do 06 sati ujutro idućeg dana.

(9) Dvokratni rad je rad zaposlenika koji
poslove obavlja tijekom dvije smjene u jednom danu s prekidom duljim od 60
minuta.

(10) Osnovom za ostvarivanje prava na uvećanje
plaće za dvokratni rad ne smatra se sudjelovanje u radu učiteljskih i razrednih
vijeća, sjednica stručnog aktiva, održavanje roditeljskih sastanaka i
informativnih razgovora s roditeljima.

(11) Uvećanje plaće za dvokratni rad iz stavka
9. i 10. ovoga članka isplaćuje se kao postotno uvećanje dnevne zarade za radni
dan u kojem je zaposlenik radio dvokratno.

(12) Za rad u dane blagdana, neradnih dana
utvrđenih zakonom i rad na dan Uskrsa zaposlenik ima pravo na plaću uvećanu za
150%.

(13) Dodaci iz stavka 1. i 2. ovoga članka
međusobno se ne isključuju«.

Članak 4.

(1) U članku 20. iza stavka 2. dodaje se novi
stavak 3. koji glasi:

»(3) Ako roditelji ili učenici vrše tjelesno i
duševno zlostavljanje nad zaposlenicima škole ravnatelj je dužan zaštiti
zaposlenika škole i izvijestiti druga nadležna tijela.«

Članak 5.

(1) U članku 69. stavku 5. riječi: »dva radna
sata tjedno« zamjenjuju se riječima: »četiri radna sata tjedno«.

Članak 6.

(1) Pravima iz ovog Dodatka II. Kolektivnom
ugovoru za zaposlenike u osnovnoškolskim ustanovama ne može se kumulirati ili na
bilo koji drugi način utjecati na istovjetna ili slična prava postojeća u
Temeljnom kolektivnom ugovoru za službenike i namještenike u javnim službama
(»Narodne novine« 03/02, 33/03 i 182/03), Kolektivnom ugovoru za zaposlenike u
osnovnoškolskim ustanovama (»Narodne novine« 80/02), Izmjenama i dopunama
Kolektivnog ugovora za zaposlenike u osnovnoškolskim ustanovama od dana 22.
listopada 2002. godine Dodatku I. Kolektivnom ugovoru za zaposlenike u
osnovnoškolskim ustanovama (»Narodne novine« 174/04) i Izmjeni Kolektivnog
ugovora za zaposlenike u osnovnoškolskim ustanovama (»Narodne novine« 94/05),
osim ako bi navedeno izrijekom bilo navedeno ili bi izrijekom proizlazilo iz
tumačenja Povjerenstva za tumačenje predmetnih kolektivnih ugovora.

Članak 7.

(1) Ovaj Dodatak II. Kolektivnom ugovoru za
zaposlenike u osnovnoškolskim ustanovama stupa na snagu danom potpisa, a
primjenjuje se od dana 1. ožujka 2006. godine, osim članka 2. ovog Dodatka II.
Kolektivnom ugovoru za zaposlenike u osnovnoškolskim ustanovama koji se
primjenjuje od dana 1. lipnja 2006. godine.

|  |  |
| --- | --- |
| ZA VLADU REPUBLIKE HRVATSKE    **doc****. dr. sc. Dragan Primorac,   dr. med.,** v. r. | ZA SINDIKATE SINDIKAT HRVATSKIH UČITELJA |
| **Zvonimir Laktašić,** v. r. |
|  | SAVEZ ŠKOLSKIH SINDIKATA |
|  | **Željko Stipić, prof.,** v. r. |

Kolektivni ugovor, NN 28/2006-671